text: Et, s'il vient à bataille grant
   Là parsara le couvenant
   De lui, si com d'avisement,
   Et de seürté ensement
   PageV02P214
   K'à bataille couvient entendre,
   Ou d'assaillir ou de deffendre,
   Ou d'esparse gent raloiier,
   Ou de desvoiez ravoiier,
   Ou de viser en quel costé
   Li anemi soient grevé,
   Ou d'avoir l'ueil à ses amis
   Que nus n'en soit à meschief mis
   Dont il soit tenus de reskeurre.
   À bataille n'est onques heure
   Que n'ait mestier d'estre avisez
   Qui preus veut estre à droit clamez ;
   Car à bataille, ce dist on,
   Est adès prouece en saison,
   Et avis et apensemens,
   Et seürtés et hardemens.
  